CELEX: 32018D0617
Language: fi
Date: 2018-04-19 00:00:00
Title: Komission täytäntöönpanopäätös (EU) 2018/617, annettu 19 päivänä huhtikuuta 2018, luvan antamisesta Portugalille hyväksyä poikkeaminen neuvoston asetuksen (ETY) N:o 3922/91 liitteessä III olevan OPS 1.1100 kohdan 1.1 alakohdan b alakohdasta (tiedoksiannettu numerolla C(2018) 2183)

23.4.2018   
            
            
               FI
            
            
               Euroopan unionin virallinen lehti
            
            
               L 102/14
            
         KOMISSION TÄYTÄNTÖÖNPANOPÄÄTÖS (EU) 2018/617,
   annettu 19 päivänä huhtikuuta 2018,
   luvan antamisesta Portugalille hyväksyä poikkeaminen neuvoston asetuksen (ETY) N:o 3922/91 liitteessä III olevan OPS 1.1100 kohdan 1.1 alakohdan b alakohdasta
   
      
         (tiedoksiannettu numerolla C(2018) 2183)
      
   
   (Ainoastaan portugalinkielinen teksti on todistusvoimainen)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetun neuvoston asetuksen (ETY) N:o 3922/91 (1) ja erityisesti sen 8 artiklan 3 kohdan,
   sekä katsoo seuraavaa:
   
               (1)
            
            
               Portugali on 21 päivänä helmikuuta 2017 päivätyllä kirjeellä ilmoittanut komissiolle asetuksen (ETY) N:o 3922/91 8 artiklan 3 kohdan mukaisesti aikomuksestaan myöntää NETJETS – Transportes Aéreos, SA:lle, jäljempänä ’NETJETS’, lupa poiketa asetuksen (ETY) N:o 3922/91 liitteessä III olevasta OPS 1.1100 kohdan 1.1 alakohdan b alakohdasta.
            
         
               (2)
            
            
               Ilmoituksessaan Portugali selitti, ettei NETJETS pysty täyttämään OPS 1.1100 kohdan 1.1 alakohdan b alakohdan vaatimuksia, koska voidakseen suorittaa taksilentoja silloin, kun NETJETSin miehistön jäsen on määrätty työssä olevaksi seitsemäntenä perättäisenä päivänä, mainitussa säännöksessä vahvistettu 60 tunnin kumulatiivinen työaika saavutetaan ja on jo ylitetty, kun tämä miehistön jäsen on siirtymässä tai muussa työssä. Sen vuoksi seitsemän perättäisen päivän enimmäistyöaika pidennettäisiin suunnitellulla poikkeuksella 70 tuntiin.
            
         
               (3)
            
            
               Portugali selitti lisäksi, että NETJETSin toimittaman turvallisuusriskien arvioinnin tarkastelun ja ehdotettujen lieventämistoimien perusteella turvallisuustaso, joka vastaa OPS 1.1100 kohdan 1.1 alakohdan b alakohtaa soveltamalla saavutettavaa turvallisuustasoa, voidaan tässä tapauksessa saavuttaa muilla keinoin. Se selitti myös, että suunniteltu lupa poikkeamiseen myönnetään sillä edellytyksellä, että NETJETS toteuttaa tiettyjä lieventämistoimenpiteitä, jotka NETJETS on jo pannut täytäntöön komission asetuksen (EU) N:o 965/2012 (2) liitteessä III olevan ORO.FTL.120 kohdan mukaisesti.
            
         
               (4)
            
            
               Komissio arvioi Euroopan lentoturvallisuusviraston avustuksella suunnitellusta poikkeamisesta aiheutuvan turvallisuustason. Komissio totesi, että toimenpide saavuttaa seuraavista syistä OPS 1.1100 kohdan 1.1. alakohdan b alakohtaa soveltamalla saavutettavaa turvallisuustasoa vastaavan tason, kunhan tietyt edellytykset täyttyvät.
            
         
               (5)
            
            
               NETJETS on taksilentotoiminnan harjoittaja. Tästä syystä sen lentäjien työaikajärjestelmä eroaa muunlaiseen kaupalliseen ilmakuljetustoimintaan osallistuvien lentäjien työaikajärjestelmästä. Taksilentotoimintaan osallistuvien lentäjien työmäärä on kumulatiivisina lentotunteina ja peräkkäisinä työssä oltavina päivinä keskimääräisesti pienempi. Sitä vastoin taksilentotoimintaan osallistuvien lentäjien siirtyminen ennen ja jälkeen työn on paljon yleisempää kuin muunlaisessa kaupallisessa ilmakuljetustoiminnassa, ja se edellyttää tyypillisesti pidempää päivystysaikaa hotellissa muualla kuin kotiasemalla ja suhteellisen suurta tuntimäärää työmatkaliikenteeseen ja siirtymiseen. Väsymyksen kumulatiivinen taso on kuitenkin korkeampi lennon sisältäneen työajan jälkeen kuin lentojen välisenä aikana. Suunniteltua poikkeusta käytettäisiin ainoastaan lentäjien siirtymiseen toipumiseen tarkoitetun pitkän lepojakson alkua varten eikä siirtymiseen kahden lentotyöjakson välillä.
            
         
               (6)
            
            
               Taksilentotoiminnan harjoittajan olisi sallittava poiketa OPS 1.1100 kohdan 1.1 alakohdan b alakohdasta pidentämällä seitsemän perättäisen päivän enimmäistyöaikaa.
            
         
               (7)
            
            
               Jotta kuitenkin varmistetaan vastaava turvallisuustaso, tällainen poikkeus olisi sallittava ainoastaan tietyin rajoituksin ja edellytyksin. Seitsemän perättäisen päivän enimmäistyöaika ei etenkään saisi ylittää 70:tä tuntia, lisätunnit olisi käytettävä ainoastaan asianomaisten lentäjien siirtymiseen toipumiseen tarkoitetun pitkän lepojakson alkua varten ja asianomaisen taksilentotoiminnan harjoittajan olisi toteutettava tietyt lieventävät toimenpiteet, joilla erityisesti estetään jatkoajasta mahdollisesti johtuvat riskit, seurataan niitä ja puututaan niihin.
            
         
               (8)
            
            
               Arviointi osoitti myös, ettei suunniteltu poikkeus johtaisi hakijoiden kansalaisuuteen perustuvaan syrjintään ja että siinä otetaan asianmukaisesti huomioon tarve estää kilpailun vääristyminen, kun erityisesti otetaan huomioon, että poikkeus myönnetään riippumatta asianomaisen taksilentotoiminnan harjoittajan sijoittautumispaikasta tai päätoimipaikasta, että jatkoaika on rajattu ja että sama poikkeus voidaan myöntää samoin edellytyksin muille taksilentotoiminnan harjoittajille, jotka on rekisteröity unionissa samaa toimintaa varten.
            
         
               (9)
            
            
               Tämän vuoksi Portugalin olisi voitava myöntää NETJETSille hyväksyntä tähän komissiolle tiedoksi annettuun poikkeukseen edellyttäen, että NETJETS toteuttaa tarvittavat lieventävät toimenpiteet.
            
         
               (10)
            
            
               Asetuksen (ETY) N:o 3922/91 8 artiklan 3 kohdan mukaan komission päätöksestä, jolla se antaa jäsenvaltiolle luvan hyväksyä poikkeus, on ilmoitettava kaikille jäsenvaltioille, ja kaikilla jäsenvaltioilla on tämän jälkeen oikeus soveltaa kyseistä toimenpidettä. Sen vuoksi tämä päätös olisi osoitettava kaikille jäsenvaltioille ja poikkeuksen kuvauksen sekä siihen liittyvien ehtojen olisi oltava sellaisia, että muut jäsenvaltiot voivat soveltaa kyseistä toimenpidettä heti, kun ne ovat samassa tilanteessa ilman, että komissio tekee taas asiasta päätöksen.
            
         
               (11)
            
            
               Tässä päätöksessä säädetyt toimenpiteet ovat lentoturvallisuuskomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä asetuksen (ETY) N:o 3922/91 liitteessä III olevan OPS 1.1100 kohdan 1.1 alakohdan b alakohdassa säädetään, Portugali voi antaa taksilentotoiminnan harjoittaja NETJETS – Transportes Aéreos, SA:lle luvan pidentää seitsemän perättäisen päivän enimmäistyöaika 70 tunniksi, kun on kyse asianomaisten lentäjien siirtymisestä toipumiseen tarkoitetun pitkän lepojakson alkua varten, edellyttäen että se toteuttaa liitteessä mainitut toimenpiteet.
   2 artikla
   Tämä päätös on osoitettu Portugalin tasavallalle.
   
      Tehty Brysselissä 19 päivänä huhtikuuta 2018.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EYVL L 373, 31.12.1991, s. 4.
   
      (2)  Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti (EUVL L 296, 25.10.2012, s. 1).
   
      LIITE
      Asianomaisen toimijan on toteutettava seuraavat toimenpiteet poikkeukseen perustuvan toimintansa osalta:
      
                  1.
               
               
                  Ottaa käyttöön biomatemaattisen lentomiehistön väsymyksen arviointijärjestelmän (System for Aircrew Fatigue Evaluation, SAFE) tai vastaavan väsymyksen riskimallin lentojensa suunnittelussa sekä lentäjiensä lento- ja työaikarajoituksissa suuren väsymyksen ennakoimiseksi ja estämiseksi.
               
            
                  2.
               
               
                  Vahvistaa aikatauluja koskevan metriikan ja kynnysarvot ohjaamomiehistön työvuorojärjestelmän analysointia varten ja toimittaa ne toimivaltaiselle viranomaiselle validoitaviksi.
               
            
                  3.
               
               
                  Tarjoaa komission asetuksen (EU) N:o 83/2014 (1) ORO.FTL.250 kohdassa tarkoitettua väsymyksen hallintaan liittyvää koulutusta lentäjilleen.
               
            
                  4.
               
               
                  Pidentää viikoittaisen lepoajan 72 tunnin lepoajaksi, joka käsittää kaksi paikallista yötä.
               
            
                  5.
               
               
                  Seuraa jatkuvasti lentäjiensä kokonaistyöjakson kertymistä hallintojärjestelmänsä osana.
               
            
                  6.
               
               
                  Seuraa jatkuvasti aikaa, joka sen lentäjillä kuluu työmatkoihin, siirtymiseen ja matkustamiseen ennen seitsemän peräkkäisen työpäivän kokonaisuutta ja sen aikana mahdollisena kumulatiivisen väsymyksen lähteenä.
               
            
                  7.
               
               
                  Seuraa ja valvoo jatkuvasti lentäjiensä majoitusta muualla kuin asemapaikkakunnalla, erityisesti sitä, kuinka todennäköisesti he saavat laadultaan ja määrältään riittävää unta seitsemän peräkkäisen työpäivän kokonaisuuden aikana, keräämällä tarvittavat tiedot lentäjiltään näiden unipäiväkirjoista sekä subjektiivisilla vireystilakyselyillä.
               
            
                  8.
               
               
                  Analysoi jatkuvasti lentotietojen seurantajärjestelmän kaltaisilla tiedonkeruuvälineillä kerättyjä tietoja tapahtumien määrän ja väsymykseen liittyvien valvonnan suorituskyvyn ja yhteentoimivuuden vaatimusten välisellä korreloinnilla.
               
            
                  9.
               
               
                  Analysoi jatkuvasti lentäjiensä työaikoja suhteessa aikatauluja koskevaan metriikkaan ja kynnysarvoihin, jotka toimivaltainen viranomainen on validoinut 2 kohdan mukaisesti, käyttäen lentomiehistön väsymyksen arviointijärjestelmää (System for Aircrew Fatigue Evaluation, SAFE) tai vastaavaa väsymyksen riskimallia.
               
            
                  10.
               
               
                  Seuraa jatkuvasti kaikkia muita lentotoiminnan näkökohtia riskinarvioinnilla, jonka tavoitteena on tunnistaa lentotoiminnan turvallisuudelle aiheutuvat riskit, jotka voivat johtua poikkeuksen täytäntöönpanosta. Tämän riskinarvioinnin on oltava toimivaltaisen viranomaisen hyväksymä.
               
            
                  11.
               
               
                  Toteuttaa kaikki tarvittavat toimenpiteet, joilla voidaan lieventää 5–10 kohdassa tarkoitetuilla toimenpiteillä tunnistettuja lentotoiminnan turvallisuuteen kohdistuvia riskejä, mukaan lukien suunnittelussa ja lentäjien lento- ja työaikarajoituksissa tarvittavien toimenpiteiden käyttöönotto.
               
            
                  12.
               
               
                  Toimittaa 5–10 kohdassa tarkoitettujen toimenpiteiden tulokset toimivaltaiselle viranomaiselle säännöllisesti ja ilmoittaa välittömästi kyseiselle viranomaiselle kaikista tarvittavista toimenpiteistä, joita se on toteuttanut 11 kohdan mukaisesti.
               
            
         (1)  Komission asetus (EU) N:o 83/2014, annettu 29 päivänä tammikuuta 2014, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti annetun asetuksen (EU) N:o 965/2012 muuttamisesta (EUVL L 28, 31.1.2014, s. 17).